Deep Purple

Deep Purple on Inglise heavy metal- ja hard rock'i ansambel, mis alustas tegevust 1968. aastal. Ansamblit peetakse üheks heavy metali ja hard rocki pioneeriks, kuigi ansambli muusikaline lähenemine on aastate jooksul muutunud.

Deep Purple'it on koos Led Zeppelini ja Black Sabbathiga nimetatud Briti hard rocki ja heavy metali 1970. aastate esimese poole pühitsemata kolmainsuseks. 1975. aastal nimetati Deep Purple tänu 1972. aastal Londonis Rainbow Theatre'is antud kontserdile Guinnessi rekordite raamatus maailma kõige valjemaks ansambliks. Kokku on Deep Purple'i plaate maailmas müüdud üle 100 miljoni. 2016. aastal võeti ansambel Rock'n'rolli Kuulsuste Halli liikmeks.

Ajalugu 
Ansambel sai alguse 1968. aastal Inglismaal Hertfordis, kui sooviti luua ansambel The Searchersi endise trummar Chris Curtise ümber. Ühel prooviesinemisel said kokku The Artwoodsi endine klahvpillimängija Jon Lord ja ansambli Johnny Kidd & the Piratesi endine bassimängija Nick Simper ning kitarrist Ritchie Blackmore. Muusikute omavaheline kokkumäng sobis ja loodavale ansamblile anti nimeks Roundabout. Curtis astus sellest vaid mõni päev hiljem kõrvale ning kui ka bassimängija Dave Curtis ja trummar Bobby Woodman osutusid sobimatuteks, asusid nende kohtadele ansambli The Maze'i kaks endist liiget, vastavalt Rod Evans ja Ian Paice. Pärast lühikest tuuri Skandinaavias võttis vastloodud ansambel endale nimeks Deep Purple ja alustas debüütalbumi salvestamist. Esimesel stuudioalbumil püüti jäljendada USA rock-ansamblit Vanilla Fudge'i, mida mitmed Deep Purple'i liikmed kõrgelt hindasid. Debüütalbum "Shades of Deep Purple" sisaldas mitme tuntud laulu, sh laulud "Hey Joe" ja "Hush", dramaatilisi ümberseadeid. "Hush" anti välja singlina ja see jõudis USA-s singlite edetabelis neljandale kohale. Ansambli järgmistel stuudioalbumitel "The Book of Taliesyn" (1968) ja "Deep Purple" (1969) olid samuti mitmed silmapaistvad kaverid, näiteks "Kentucky Woman" (originaalesitaja Neil Diamond) ja "River Deep – Mountain High" (originaalesitaja Ike & Tina Turner), kuid ansambel sai tähelepanu ka oma originaalloomingu ning Lordi ja Blackmore'i vahelise dramaatilise mängu poolest. 

1969. aastal asusid Evansi ja Simperi kohtadele popansambli Episode Six endised liikmed, laulja Ian Gillan ja basskitarrist Roger Glover. Sellega oli kokku saanud Deep Purple'i klassikaline koosseis. 1969. aasta septembris salvestas ansambel koos Royal Philharmonic Orchestraga Londonis Royal Albert Hallis kontsertalbumi "Concerto for Group and Orchestra", mis oli üks esimesi katseid ühendada rokkmuusikat klassikalisega. Neljandal stuudioalbumil "Deep Purple in Rock" (1970) avaldusid heavy metalile iseloomulikud jooned. Albumilt pärinevad ansambli ühed tuntumad lood: "Black Night" ja "Black Night". Lisaks saavutas seni peamiselt Põhja-Ameerikas edu nautinud ansambel neljanda stuudioalbumiga silmapaistva populaarsuse ka kodumaal, kui "Black Night" jõudis Briti singlite edetabelis teisele kohale. Järgmiseks hittsingliks sai Suurbritannias kaheksandale kohale jõudnud "Strange Kind of Woman" (1971), lisaks jõudis Briti plaadimüügiedetabelis esikohale ansambli mõlemad järgmised stuudioalbumid "Fireball" (1971) ja "Machine Head" (1972). Kuuendalt stuudioalbumilt pärinev "Smoke on the Water" on eriti kuulus oma kitarririfi poolest ja seda laulu peetakse hard rocki üheks parimaks näiteks. USA-s oli "Smoke on the Water" "Hushi" kõrval ansambli teine kõige edukam singel, kui jõudis singlite edetabelis samuti neljandale kohale. "Machine Head" oli ansambli esimene album, mille andis välja ansambli enda plaadifirma Purple Records. Kuigi plaatinaplaadi staatuse saanud kontsertalbum "Made in Japan" (1972) tabas Deep Purple'i kontsertesinemiste meisterlikkuse, pingestusid aina enam ansamblisisesed suhted. 1973. aasta jaanuaris ilmunud seitsmes stuudioalbum "Who Do We Think We Are" oli viimane üllitis ansambli äärmiselt edukalt koosseisult. Samal aastal lahkusid ansamblist Gillan ja Glover, kelle asemele tulid vastavalt David Coverdale ja Glenn Hughes. Albumid "Burn" ja "Stormbringer" (mõlemad 1974) jõudsid Suurbritannias esikümnesse, kuid Blackmore oli ansambli suunaga üha enam rahuolematu ja 1975. aasta mais lahkus ta Deep Purple'ist, et asutada ansambel Rainbow. Blackmore'i asemele saabus rock-ansambli James Gang kitarrist Tommy Bolin. 1975. aastal salvestati "Come Taste the Band", kuid Bolini funk rockilik stiil ei sobinud kokku ansambli heavy metali kõlaga. 1976. aastal läks pärast Deep Purple pärast Suurbritannias antud hüvastijätutuuri laiali.

Coverdale liitus ansambliga Whitesnake ning Paice ja Lord moodustasid koos Tony Ashtoniga ansambli Paice Ashton Lord, samas kui Bolin suri heroiini üledoosi tõttu paar kuud pärast Deep Purple'i laialiminekut. 1984. aastal tuli Deep Purple'i klassikaline koosseis taas kokku ning salvestati stuudioalbum "Perfect Strangers". Sellele järgnes "The House of Blue Light" (1987), kuid Gillani ja Blackmore'i vahel puhkesid taas lahkhelid, mistõttu Gillan pärast kontsertalbumi "Nobody's Perfect" (1988) salvestamist ansamblist lahkus. Tema koha võttis üle Rainbow' endine solist Joe Lynn Turner. 1990. aastal salvestatud "Slaves and Masters" jäi Deep Purple'i ainsaks stuudioalbumiks, millel Turner kaasa tegi. Gillan naasis ansamblisse 1993. aastal, kuid lahkus jällegi õige varsti. 1993. aastal lahkus ansamblist lõplikult ka Blackmore. Aastatel 1993–1994 toimunud Jaapani kontserttuuri ajal täitis Blackmore'i kohta Joe Satriani. Alates 1994. aastast on Deep Purple'i põhikitarrist olnud Steve Morse. 2002. aastal lahkus ansamblist Lord, kelle asemele tuli Don Airey. 2003. aastal ilmunud 17. stuudioalbum "Bananas" oli Deep Purple'i esimene album, millel Airey mängis. Deep Purple'i seni viimane, 22. stuudioalbum "Turning to Crime" ilmus 2021. aasta novembris.

Liikmed 

Praegused liikmed
 Ian Paice – trummid (1968–1976, 1984–)
 Roger Glover – basskitarr (1969–1973, 1984–)
 Ian Gillan – laul, suupill, löökpillid (1969–1973, 1984–1989, 1992–)
 Steve Morse – kitarr (1994–)
 Don Airey – klahvpillid (2002–)
Endised liikmed
 Jon Lord – klahvpillid, taustalaul (1968–1976, 1984–2002)
 Ritchie Blackmore – kitarr (1968–1975, 1984–1993)
 Nick Simper – bass, taustalaul (1968–1969)
 Rod Evans – laul (1968–1969)
 Glenn Hughes – basskitarr, laul (1973–1976)
 David Coverdale – laul (1973–1976)
 Tommy Bolin – kitarr, taustalaul (1975–1976)
 Joe Lynn Turner – laul (1989–1992)
 Joe Satriani – kitarr (ainult tuuriliige 1993–1994)

Stuudioalbumid 

 "Shades of Deep Purple" (1968)
 "The Book of Taliesyn" (1968)
 "Deep Purple" (1969)
 "Deep Purple in Rock" (1970)
 "Fireball" (1971)
 "Machine Head" (1972)
 "Who Do We Think We Are" (1973)
 "Burn" (1974)
 "Stormbringer" (1974)
 "Come Taste the Band" (1975)
 "Perfect Strangers" (1984)

 "The House of Blue Light" (1987)
 "Slaves and Masters" (1990)
 "The Battle Rages On..." (1993)
 "Purpendicular" (1996)
 "Abandon" (1998)
 "Bananas" (2003)
 "Rapture of the Deep" (2005)
 "Now What?!" (2013)
 "Infinite" (2017)
 "Whoosh!" (2020)
 "Turning to Crime" (2021)

Viited

Välislingid 
Deep Purple'i koduleht
http://www.deeppurple.com/
Classic Deep Purple 1970-1974

Inglismaa ansamblid
Suurbritannia ansamblid
Heavy metal'i ansamblid